復和前韻
作者：王質
朝代：宋

paragraphs: 小窗厭讀牛毛書，徑思一葦航江湖。
英英山色著眉宇，炯炯波光明髮膚。
清風蓑笠明月棹，爲我洗濯塵埃裾。
功名暫寄癡兒手，烟雲且與閒人娛。
浴鳬飛鷺總相識，近水遠山俱可廬。
東遊會稽略滄海，西跨震澤窺姑蘇。
小官趨事苦奔走，大官憂國多嗟吁。
幸今未掛衣冠籍，浮家泛宅誰能拘。
天朝多士森列宿，氐房奎壁牛女虛。
如公第一等人物，故應策轡飛雲衢。
得印安用如斗大，握筆會使如椽粗。
玉堂靜夜掣鈴索，卧聽宮點鳴銅壺。
日閒剖茗碎鸞鳳，霜清把酒傾醍醐。
記取江南子王子，溪邊共立春風蒲。
及今未趨紫宸列，尚容時挽張公鬚。
奚奴剩背古錦囊，與公痛咀溪山腴。